Covid: लगातार 5वें दिन बढ़े एक्टिव मामले, देशभर में मिले करीब 42 हजार मरीज
देशभर में पिछले 24 घंटों में कोरोना संक्रमण के 41 हजार 831 नए मामले सामने आए हैं, जबकि 541 मरीजों की मौत हुई है।
नई दिल्ली. देशभर में पिछले 24 घंटों में कोरोना संक्रमण के 41 हजार 831 नए मामले सामने आए हैं, जबकि 541 मरीजों की मौत हुई है। इस दौरान कोरोना से उबरने वाले मरीजों की संख्या 39 हजार 258 रही। स्वास्थ्य मंत्रालय द्वारा जारी किए गए आंकड़ों के अनुसार, देश में उपचाराधीन मरीजों की संख्या में लगातार पांचवे दिन वृद्धि हुई है। इस बीमारी का इलाज करा रहे मरीजों की संख्या बढ़कर 4,10,952 हो गयी है जो संक्रमण के कुल मामलों का 1.30 प्रतिशत है। कोविड-19 से स्वस्थ होने की राष्ट्रीय दर 97.36 प्रतिशत है।आंकड़ों के मुताबिक, पिछले 24 घंटों में कोविड-19 के मरीजों में 2,032 की वृद्धि हुई है। दैनिक संक्रमण दर 2.34 प्रतिशत है । साप्ताहिक संक्रमण दर 2.42 प्रतिशत है। मंत्रालय ने बताया कि शनिवार को 17,89,472 नमूनों की जांच की गई जिससे देश में अब तक हुई कोविड-19 संबंधी जांच की संख्या बढ़कर 46,82,16,510 हो गई है। इस बीमारी से उबरने वाले लोगों की संख्या बढ़कर 3,08,20,521 हो गयी है जबकि मृत्यु दर 1.34 प्रतिशत है। देश में अब तक कोविड-19 रोधी टीके की 47.02 करोड़ खुराक दी जा चुकी है।देश में पिछले साल सात अगस्त में संक्रमितों की संख्या 20 लाख, 23 अगस्त को 30 लाख और पांच सितम्बर को 40 लाख से अधिक हो गई थी। वहीं, संक्रमण के कुल मामले 16 सितम्बर को 50 लाख, 28 सितम्बर को 60 लाख, 11 अक्टूबर को 70 लाख, 29 अक्टूबर को 80 लाख और 20 नवम्बर को 90 लाख के पार हो गए। देश में 19 दिसम्बर को ये मामले एक करोड़ के पार, चार मई को दो करोड़ के पार और 23 जून को तीन करोड़ के पार चले गए थे।